Holmes (oik.) ja tohtori Watson Baker Street -asunnossaan. Moni Sherlock Holmes -tarina alkaakin juuri näin, myös *Kuningas hädässä*.
**Kuningas ja laulajatar** (engl. *A Scandal in Bohemia*) on ensimmäinen Arthur Conan Doylen kirjoittama Sherlock Holmes -novelli. Se ilmestyi ensimmäisen kerran *Strand Magazine* -lehdessä heinäkuussa 1891. Novellin kuvitti Sidney Paget, ja se oli hänen ensimmäinen Sherlock Holmes -kuvituksensa. Suomessa novelli on julkaistu myös nimillä **Erään kuninkaan pula**, **Kuningas pulassa** ja **Böömiläinen skandaali**.

Tarinassa tapahtuu Irene Adlerin ensiesiintyminen.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Holmesin ja Watsonin luo saapuu saksalainen vieras, joka esittäytyy kreivi von Kramniksi. Holmes tajuaa kuitenkin heti vieraansa valehtelevan ja pakottaa tämän paljastamaan olevansa Böömin kuningas. Kuningas on tullut hakemaan Holmesin apua, sillä tätä uhkaa suuri vastoinkäyminen ennen lähestyvää avioliittoa. Kuningas – kruunuprinssinä ollessaan – oli aikanaan rakastunut naiseen nimeltä Irene Adler ja heistä oli otettu valokuva. Irene Adler ei kuitenkaan rakastanut tulevaa monarkia, joten kuningas unohti tämän. Nyt Irene Adler uhkaa kuitenkin julkaista valokuvan, ellei kuningas luovu avioliittosuunnitelmistaan. Holmesin tehtäväksi jää hankkia valokuva takaisin. 

Ovelia valepukuja ja muutamaa erikoista savupommeja hyväksikäyttävää temppua hyödyntäen Holmesin onnistuu ujuttautua Irene Adlerin taloon ja hankkia tietoonsa valokuvan säilytyspaikka. Kun Holmes ja kuningas palaavat talolle hakeakseen valokuvan, on talo tyhjä. Irene Adler sai nimittäin vihiä asiasta ja paeten maasta jätti jälkeensä lupauksen luopua vaatimuksistaan kuningasta kohtaan. 

Tarinan kertojana toimiva tohtori Watson mainitsee, että Adler on ainoa nainen joka on voittanut Sherlock Holmesin. Holmes on siitä lähtien käyttänyt tästä nimitystä "se nainen" sen sijaan, että tämä kutsuisi häntä nimellä. Palkkioksi työstään Holmes pyytää Böömin kuninkaalta tämän sinettisormuksen sijaan Irene Adlerin valokuvan. 

*Hän repäisi naamion kasvoiltaan*. Sidney Pagetin kuvitusta novelliin Strand-lehdessä 1891.

Sovitukset
----------

### Sherlock Holmesin seikkailut -televisiosarja (1984)

Novelliin perustuva jakso *Skandaali Böömissä* (1984) oli Sherlock Holmesin seikkailut -televisiosarjan 1. jakso. Sen ohjasi Paul Annett ja käsikirjoituksen tekivät John Hawkesworth ja Alexander Baron. Pääosissa olivat:

|  |  |  |
| --- | --- | --- |
|  Jeremy Brett  | … |  Sherlock Holmes
  |
|  David Burke  | … |  Tohtori Watson
  |
|  Gayle Hunnicutt  | … |  Irene Adler
  |
|  Wolf Kahler  | … |  Böömin kuningas
  |
|  Michael Carter  | … |  Godfrey Norton
  |

### Muut sovitukset

Broadway-musikaali *Baker Street* (1965) perustuu löyhästi tähän novelliin. Irene Adlerista tehtiin sen sankaritar ja konnaksi tuotiin Holmesin arkkivihollinen professori Moriarty. Musikaali ei menestynyt.

Novelli muokattiin PBS:n *Wishbone*-sarjan jaksoksi *A Dogged Exposé*. Wishbone on puhuva jackrussellinterrieri, joka näyttelee sarjassa lukuisia maailmankirjallisuuden kuuluisia hahmoja.*lähde?*

Steven Moffatin ja Mark Gatissin nykyaikaan sijoitetun Uusi Sherlock (*Sherlock*) sarjan jakso nimeltä *Kiusallinen Skandaali*, joka samalla oli sarjan toisen tuotantokauden avausjakso, perustui kyseiseen Doylen novelliin. Sarjassa Irene Adler oli dominatrix ja kiristäjä, joka oli ovelasti onnistunut sekaantumaan erään itsensä salassa pitävän Englannin kuningasperheen naispuolisen jäsenen elämään ja käytti sitä apuna kiristääkseen Englannin kuningashuonetta. Jakso oli Paul McGuiganin ohjaama.

Viittaukset populaarikulttuurissa
---------------------------------

*Star Trek – uusi sukupolvi* -sarjan jaksossa *Yksinkertaista, rakas Data* (*Elementary, Dear Data*) Data seikkailee holokannella Sherlock Holmesina, ja jaksossa on käytetty myös tätä tarinaa.

Conan Doylen novelliin perustuu väljästi elokuva *Zero Effect – Yksi nolla liikaa* (1998).

Philadelphialainen Orchestra 2001 esitti oopperaversion *A Scandal in Bohemia* helmikuussa 2009. Oopperan on säveltänyt Thomas Whitman ja libreton kirjoittanut Nathalie Anderson.

Novellin Irene Adlerin mukaan on nimetty *House*-televisiosarjan pilottijaksossa potilas Rebecca Adler.

Novellin Irene Adleriin perustuu hyvin löyhästi *Sherlock Holmes* -elokuvan (2009) Irene Adler.

Suomennokset
------------

* 1893: *Erään kuninkaan pula*. Suomennos. Auralehden Oy, Turku. Novellikokoelmassa *Ystäwäni yksityissalapoliisin seikkailuja*
* 1904: *Kuningas pulassa*. Suomentanut Matti Pennanen. Yrjö Weilin, Helsinki. Novellikokoelmassa *Sherlock Holmes'in Seikkailut*. 2. painos 1907.
* 1907: *Kuningas pulassa*. Suomentanut Matti Pennanen. Yrjö Weilin, Helsinki. *Kevyttä lukemista* numero 6.
* 1918: *Kuningas pulassa*. Suomennos. Kustannusosakeyhtiö Kirja, Kuopio. Novellikokoelmassa *Kuningas pulassa*
* 1933: *Kuningas pulassa*. Suomentanut O. E. J. (=O. E. Juurikorpi). WSOY, Porvoo. Novellikokoelmassa *Kuningas pulassa. Sherlock Holmesin seikkailut I*
* 1957: *Kuningas pulassa*. Suomentanut O. E. Juurikorpi. WSOY, Porvoo. Novellikokoelmassa *Sherlock Holmesin seikkailut I*. 2. painos 1983.
* 1981: *Böömiläinen skandaali*. Suomennos. Viihdeviikarit Oy, Tampere.

Lähteet
-------

1. ↑
2. ↑   (Arkistoitu – Internet Archive)

Aiheesta muualla
----------------

WikiaineistoWikiaineisto
Wikiaineistoon on tallennettu tekstiä aiheesta: 
***A Scandal in Bohemia*** (englanniksi)

* Kuvia tai muita tiedostoja aiheesta **Kuningas ja laulajatar** Wikimedia Commonsissa

* *Kuningas ja laulajatar* Internet Movie Databasessa. (englanniksi)